Wojerowske zastaranske zawody planuja lětsa wobšěrne inwesticije
Wojerecy (AK/SN). Wojerowske zastaranske zawody (VBH) planuja lětsa z cyłkownym budgetom 5,5 milionow eurow. „Z toho je 3,6 milionow eurow za inwesticije a 1,9 milionow eurow za wudźeržowanje“, rozłožuje jednaćel VBH Steffen Grigas. „Na tymle niwowje planujemy tohorunja za přichodne lěta.“
Dohromady 4,2 milionaj eurow stej předwidźanej za ponowjenje najwšelakorišich milinowodow, wodowodow a wopłóčkowych kanalow. Wažne ćežišćo při tym je wotrězk mjez Grodkowskim a Budyskim mostom nad Čornym Halštrowom. „Krajne zarjadnistwo rěčnych zawěrow (LTV) přeměstni tam nasyp. Za to dyrbimy něhdźe 350 metrow wodowoda přepołožić. Nalěto maja so dźěła zahajić, za kotrež planujemy 430 000 eurow“, wuswětla wotrjadnik VBH Bernd Holst. Za čas twarskich dźěłow połoža tam narunanski wodowód. Wotrězk mjez mostomaj mjenuje Bernd Holst „wažnu žiłku“ w syći VBH, wšako wjedźe wona dale do Kulowa a Skaskowa. Ponowić chcedźa Wojerowske zastaranske zawody tež 250 metrow wodowoda w Ćisku.
bos_Latn ces_Latn szl_Latn